标题：孙如棠
简介
孙如棠（1834-1889），字芾南，又字爱南，崖州梅东人（今海南省三亚市梅东村）。三岁失怙，跟祖父孙宗藩（恩贡生）课读，稍长就淹博六经，年至弱冠，郡试超群，后赴琼台书院游学，光绪己卯（1879）科府岁贡生，文名大起，琼州之先达，粤海之知交，莫不刷目相待。曾南北九战棘围，屡荐不售。热心家乡教化，授徒遍都邑，以学行名一时，故崖州名士多出其门。
著有《唫梅馆堂稿》，列为崖州儒林。
孙公墓铭
孙如棠逝世后，其好友、崖州才子、举人吉大文为其撰写墓志铭：
夫醇儒董子，三策深究乎天人，隐德王公，多士裁成夫将相。汝南重高士之行，海内博经师之誉。山尊斗重，昌黎伯后学同宗，月霁风光，茂叔子真傅，独得见之文正公孙子矣。公讳如棠，字爱南，乃候选训导岁贡生价维公孙，显文公子也。生投玉燕，象应石麟。龆龀称孤，巾箱受教。益思有后，幸见小同。谢瑛其昌，得生灵运。丹铝四部，枕葄百家。口吻咳珠，心胸织锦。书生弱冠，郡试群才。世太守赞尝奇文，拔置批首。孙狄得颜卿而喜，魏扶知羲叟犹深。鲤跃高门，鹏飞路远。吴南池学使取补弟子员，续之郡学，名嗓豫章。叔开秀才，声蜚洛下。剑光射斗，璧价连城。殷述斋学使以其博古宏词，异等食饩。而才能相士，字未拔人，数为李广之奇，材待贾生之老，天实为之，君不尤焉。且夫，师旷琴声，知音召鹤。扬羲石亢，妙用应龙。胡乃品贵南金，才储东箭，砚久磨而穿铁，笔无梦而生花。八战南围，一游北直，卞和已去，荆山有难售之珍，伯乐未逢，冀野遗不称骥，屡鹰雄荐，竟放羔回。就选明经，殊乖素志。己丑恩诏，父子秋围。古调独弹，曲不终而弦断。扶遥直上，鸟将奋而羽摧。烛尽三条，心肝呕出。丹成九转，魂魄归来，命也如何！时乎不再，惟公至性过人，少仪执礼，先大父暮年独立，太孺人早岁孤栖，菽水承欣。柏舟励志。束修味美，视膳情殷。养不逮于鼎钟，蜚遂生于风木。浆绝痛极，心伤血泪。疾成目眇，南燕万里请节孝，旌表而来。香火一堂，逢忌日哀思而设，此公之孝也。夫人伦至乐，士行弥端。练节素丝，澄怀白水。持准绳而度，已开城府以容大。贵且无骄，与寒士而钓，礼义以为上。每急难以通财，非公避长吏之招行。嫌由径罕。譬释乡邻之忿，往不缨冠。修到梅花，素高人而共笑，餐来菊芯，励晚节以弥香，此公之行也。若夫，箸作等身，风骚出首，泣鬼神于天止，掷金石于地间。草木春华，供其点缀。云霞秋色，恣厥剪裁。抒纸上之蛟龙，言泉活泼，绕笔端之风雨。意气纵横，此公之才也。是以琼台课艺，青出于蓝，学海谈经，来之既往，三河年少，甘拜下风。五岭人文，喜逢归雨。平原潇而茧丝贵，洗马图而缣素空。讽咏长篇，递传抄于兔苑。购求专集，邀重价于鸡林。学校期许以真儒，馆阁惊呼为少友，比公之名也。闻望日隆，景从自远。振文章之领袖，开道义之门墙。式先觉之所为，步趋恐后，引斯人入胜，模范当前，为君子儒。要以博文约礼，从先生者极之。武弁回人，衣冠人士之仪，传经鹿洞，桃李春官之望。价重龙门，此公之教也。里敦仁厚之俗，家承儒雅之风。裴绰对谈，如闻古瑟。苏琼并坐，己入青云。香可士熏，秽惭君见。刘孝标之芳韵，子弟能文，肃颖士之风流，奚奴恋归。顽黎慕道，争趋胡子之庭，疆寇尊师，不犯郑公之里，此公之化也。人如望岁，天不假年，北海怀人，貌似典型之有，南轩弃我，神伤道学之孤。
呜呼！痛哉！何秉焕等托宇倾梁，联乡罢社，山邱极目，鸡酒盟心。步十里之佳城，树千年之华表。九原可作，随武子盛德难忘；一字无惭，郭有道丰碑犹在。铭其词曰：
相楚清标，开吴羁术。韬略英雄，石流隐逸。泰岳经堂，阳秋史笔。世德作求，达人斯出。幼成异质，夙秉慧心。惊无野兽，对有家禽。佳儿戏语，父母徽音。椠铝艺苑，鼓吹词林。童子冠军，胶庠推食。村茂超群，科迟拨萃。南北分围，云泥易地。鹗荐名扬，翬飞色备。干高松直，心正竹虚。堂深贻燕，冰寒跃鱼。名卿倒屐，长者亭车。鼓锺槐市，风雨逢庐。台上黄金，楼成白玉。帝召才人，仙转法曲。惨淡文扬，凄其鬼录。枯木干寻，生刍一束。牛亭吉卜，马鬣崇封。山颓木倒，星陨云松。垆间酒客，地下儒宗。金生翠石，剑卦苍松。
孙公诗作
孙如棠诗作摘自民国版崖县《孙氏族谱》
仙梯
迢遥仙路渺难跻，古洞偏生百尺梯。
不向苍崖分甲乙，为凭红日照东西。
历阶不觉丹霁迥，蹑级休嫌碧汉迷。
倘遇天风扶曳上，俯看侪辈幻云泥。
石船
方惊浮海却浮烟，飘泊山崖石作船。
摇橹惟依云外壑，开蓬讵向水中天。
藏来月舫从何代，悞认星槎不计年。
自是化工神造就，暗将玉筏渡神仙。
钓台
鲸波三面拥崔嵬，石壁高平钓有台。
不是富春罗旧迹，偏依绝岛展长才。
乘轮欲向珠宫挂，收饵欣从贝阙来。
果擅钓鳌真手段，何难平地起风雷。
棋枰
何年仙迹独纵横，棋尽偏留石上枰。
隐隐鸿沟分显晦，纷纷马迹历阴晴。
同观当日柯曾烂，细认今朝路尚明。
寄语壶中藏桔叟，忘机何事苦相争。
重九登芙蓉峰（四首）
一
着将谢履蹑层峦，洒尽尘襟眼界宽。
万壑云烟供吐纳，千寻海水自波澜。
来时共听黄鹂语，归路犹携绿蚁盘。
漫羡东坡游冠绝，我身经历更奇观。
二
奇峰高插郁苍茏，绝顶遥瞻万象空。
脚底几曾穿石蹬，胸间狂欲荡天风。
村墟数点苍茫里，烟树千家缥缈中。
难怪樵夫沿路笑，问君何事辟蚕丛。
三
南溟到此尽边头，独耸危峰瞰一州。
秋水直将天色混，遥山犹带暮烟浮。
田间绿绕千畦稻，云际青归数吐舟。
喜续龙山成盛会，参军岂足擅风流。
四
归偕童冠萃雩坛，袖惹西风料峭寒。
拟引同人探月窟，曾将双足踏云端。
前因自证三生石，度世还凭九转丹。
到底蓬瀛仍在望，宾鸿尽日奋飞翰。
新春偶咏
彩笔欣从旭日开，百般好事称心怀。
一枝写就雕龙句，五色添施造凤才。
春首桃阴和露种，秋深桂树倚云栽。
管城虽老锋犹在，且看千军力扫回。
讽刺（二首）
壬申（1872）秋久旱，众皆若狂，聊成二律，以抒讽刺。
一
戏曲何堪效祷祈，那知氓庶竟蚩蚩。
豚蹄不向雩坛祝，鹭翮偏从乐府麾。
天变有因曾莫畏，众狂若此转相嬉。
泰山岂不如林放，谁谓尊神亦可欺。
二
素冠怎忍受加冠，读礼偏教东缚宽。
倾耳徒聆音袅袅，劳心那计状栾栾。
坐伤风化谁之咎，醉听歌弹汝亦安。
名教讵非防彼辈，胡为忘反肆狂澜。
戊子（1888）科将下海口搭火船口占
火船报到势汹汹，明日先乘破浪风。
万里登程欣展骥，一朝遇顺喜占鸿。
人从大海飞腾速，天赐修儒景运通。
父老江边频刮目，盼余隐步达蟾宫。
笔兰村吊李太尉
筹边有策仰鸿猷，偏抱南荒不返愁。
村记笔兰怜故址，庙留黎峒喜新修。
飞腾本是呜罔凤，牾击频憎异党牛。
台阁名臣何处所，珠崖云淡几回头。
洗兵亭怀胡忠简
不须求活小朝庭，偏向炎荒别建亭。
每冀北兵锋共息，那知南宋梦难醒。
千言直欲吞胡羯，一谪何忧到海澄。
独抱忠魂今不朽，亭空人去自香馨。
横梁七律（四首）
一
良辰胜地筑新宫，吉宿联辉恰到中。
二德归垣贻烈骏，双轮焕彩建图鸿。
贪狼进宝符元运，贵马临门夺化工。
从此奂轮增气象，儿孙累叶福来崇。
二
名区谷旦耸雕梁，启后承先福荫长。
四面江山欣绕座，三方贵禄喜朝堂。
燕巢预报三多瑞，鸿范先陈五福章。
西北精美从此发，充闾衍庆世其昌。
三
秋中金水喜双清，燕厦宏开万象亨。
窍合青龙钟秀气，律鸣丹凤振先声。
三方禄进阳鸟拱，四座浑凝玉兔明。
更有岁星同聚会，爪绵椒衍庆恩荣。
四
金乌绕屋日升东，栋宇新开妙化工。
二曜归垣光到向，三元应运会当中。
青龙进宝祥符萃，丹凤衍书气象雄。
从此箕畴添福址，兰芳桂馥镇琼宫。
秋声
西风容易又逢秋，不尽声催破旅愁。
梧老凋霜飘井侧，荷残战雨彻楼头。
千家砧响心同急，四壁虫吟耳任谋。
更有奔涛天外涌，渔歌夜里掉孤舟。
月到中秋分外明（排律）
年年旧是团圆月，岂到中秋色始莹。
只为良宵千里共，顿教素魄十分明。
几番座上杯频问，何处楼头笛正横。
金井阴疏梧早老，玉轮香满桂争荣。
天开银汉三千迥，人在冰壶一片清。
箫管吹残河汉影，关山照彻古今情。
只疑地接清虚府，却受同游不夜城。
悟得前身刚欲证，广寒谁为造桥成。
崖州竹枝词（四首）
一
生儿何苦羡书香，择婿何如觅食粮。
莫怪时人偏好尚，兵丁惯侮秀才郎。
二
幸逢喜雨庆时和，插了新秧乐若何。
妇女乐趋家事早，归途犹唱短长歌。
三
妾本居邻小洞天，喜郎收艇载鱼旋。
朝昏走趁街头卖，挑重休辞压两肩。
四
沿街黎叟负薪过，旧服新妆杂沓多。
不厌市人分价少，携壶赢得醉颜舵。